伍子胥廟
作者：王禹偁
朝代：宋

paragraphs: 朝驅下越坂，夕飲當吳門。
停車訪古蹟，靄靄林煙昏。
青山海上來，勢若游龍奔。
星臨斗牛卷，氣與東南吞。
九折排怒濤，壯哉天地根。
落日見海色，長風卷浮雲。
山椒戴遺祠，興廢今猶存。
殘香弔木客，倒樹哀清猿。
我來久沉抱，重此英烈魂。
嗟吁屬鏤鋒，冥爾國士冤。
峨峨姑蘇臺，榛棘晚露繁。
深居麋鹿游，此事誰能論。
因之毛髮豎，落葉秋紛紛。